31994L0054
L 300/14
JURNALUL OFÍCIAL AL UNIUNII EUROPENE
DIRECTIVA 94/54/CE A COMISIEI
din 18 noiembrie 1994
privind indicarea pe etichetele anumitor produse alimentare a altor mențiuni obligatorii decât cele prevăzute de Directiva 79/112/CEE a Consiliului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 79/112/CEE a Consiliului din 18 decembrie 1978 privind apropierea legislațiilor statelor membre referitoare la etichetarea și prezentarea produselor alimentare destinate consumatorului final, precum și la publicitatea făcută în privința lor (1), astfel cum a fost modificată ultima dată prin Directiva 93/102/CEE (2), în special articolul 4 alineatul (2),
întrucât, ținând seama de amploarea și de efectele acțiunii propuse, măsurile comunitare prevăzute de prezenta directivă sunt nu numai necesare, ci și indispensabile pentru realizarea obiectivelor stabilite; întrucât aceste obiective nu pot fi atinse de către statele membre separat; întrucât, pe de altă parte, realizarea lor la nivel comunitar este deja prevăzută de Directiva 79/112/CEE;
întrucât, pentru a asigura o informare adecvată a consumatorilor, este necesar să se prevadă, pentru anumite produse alimentare, mențiuni obligatorii suplimentare față de cele prevăzute în articolul 3 din Directiva 79/112/CEE;
întrucât, în special, gazele de ambalare utilizate pentru împachetarea unor produse alimentare nu ar trebui să fie considerate ingrediente în sensul articolului 6 alineatul (1) din Directiva 79/112/CEE și nu ar trebui deci să figureze pe etichetă în lista ingredientelor;
întrucât, totuși, consumatorul trebuie să fie informat cu privire la utilizarea acestor gaze în măsura în care o astfel de informație îi permite să înțeleagă din ce cauză produsul pe care îl cumpără are o perioadă de garanție mai mare decât produse similare ambalate diferit;
întrucât, pentru a evita apariția de noi obstacole în calea schimburilor rezultate din măsuri adoptate unilateral de către statele membre, este necesar să se adopte dispoziții comunitare în acest domeniu;
întrucât, în conformitate cu procedura din articolul 17 al Directivei 79/112/CEE a Consiliului, proiectul prezentei directive a fost supus Comitetului permanent pentru produse alimentare care nu a fost în măsură să emită un aviz și întrucât, urmând aceeași procedură, Comisia a prezentat Consiliului o propunere referitoare la măsurile care trebuie adoptate;
întrucât Consiliul nu luat o decizie în termenul stabilit de trei luni, Comisia este cea care trebuie să adopte măsurile respective,
ADOPTĂ PREZENTA DIRECTIVĂ:
Articolul 1
Fără a aduce atingere dispozițiilor articolului 3 din Directiva 79/112/CEE, etichetarea produselor alimentare incluse în anexa la prezenta directivă cuprinde mențiuni obligatorii suplimentare așa cum sunt precizate în această anexă.
Articolul 2
Statele membre își modifică, dacă este necesar, actele cu putere de lege și actele administrative până la 30 iunie 1995, astfel încât:
-
să admită comerțul cu produsele conforme cu prezenta directivă până la 1 iulie 1995;
-
să interzică comerțul cu produsele neconforme cu prezenta directivă de la 1 ianuarie 1997. Cu toate acestea, produsele comercializate sau etichetate înainte de această dată și neconforme cu prezenta directivă pot fi comercializate până la epuizarea stocurilor.
Statele membre informează de îndată Comisia cu privire la aceasta.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Comunităților Europene.
Adoptată la Bruxelles, 18 noiembrie 1994.